ELKO hefur hafið samstarf við Dropp um afhendingu á pöntunum frá ELKO á þjónustustöðvum N1 og geta viðskiptavinir nú nálgast pantanir allan sólarhringinn á völdum stöðvum N1 . Frítt er fyrir viðskiptavini ELKO að fá pantanir sendar á þjónustustöðvarnar og eru sendingarnar afhentar á stöðvarnar tvisvar á dag . Viðskiptavinir ELKO sem velja að sækja á N1 geta nálgast vörur á fjórum stöðum til að byrja með . Það er á Hringbraut , Ártúnshöfða , Lækjargötu í Hafnarfirði og Háholti í Mosfellsbæ . Þrjár þær fyrstnefndu eru sólarhringsstöðvar og því er hægt að fá vörurnar afhentar hvenær sem er sólarhringsins . „ Með þessari þjónustu erum við að mæta þörfum viðskiptavina okkar sem nú geta nálgast vörur þar sem þeim hentar og þegar þeim hentar . Þessar staðsetningar stöðvanna og afgreiðslutími þeirra gefa viðskiptavinum okkar ákveðinn sveigjanleika og gefur þeim fleiri valkosti varðandi afhendingu pantana þegar þau versla í vefverslun ELKO.is , “ segir Sófús Árni Hafsteinsson , þjónustustjóri hjá ELKO . Jón Viðar Stefánsson , rekstrarstjóri N1 segist ánægður með samstarfið við Dropp og Elko og það hafi gengið afar vel nú í upphafi . „ Við lítum á þetta sem aukna þjónustu við viðskiptavini okkar og miðað við hve vel þetta fer af stað er greinilega eftirspurn eftir að fá að sækja sendingar á okkar þjónustustöðvar . Næsta skref hjá okkur er að fjölga staðsetningum þar sem hægt er að sækja vörur . ” Dropp er nýtt fyrirtæki sem sér um afhendingu á vörum fyrir netverslanir og með samstarfi við ELKO og N1 er hér komin ný þjónusta fyrir viðskiptavini N1 og ELKO , sem einfaldar hversdagsleika þeirra sem vilja kaupa sér vörur á netinu og nálgast þær hvenær sem er sólarhringsins á þjónustustöðvum N1 .